Ռոման Ստարովոյտ

**Ռոման Վլադիմիրովիչ Ստարավոյտ**  (, ), ռուս պետական և քաղաքական գործիչ, Ռուսաստանի տրանսպորտի նախարար՝ 2024 թվականի մայիսի 14-ից մինչև 2025 թվականի հուլիսի 7-ը, Կուրսկի մարզի նահանգապետ՝ 2019 թվականի սեպտեմբերի 16-ից մինչև 2024 թվականի մայիսի 14 (այդ պաշտոնը ժամանակավորապես զբաղեցրել է 2018 թվականի հոկտեմբերի 11-ից մինչև 2019 թվականի սեպտեմբերի 16)։ Ռուսաստանի Դաշնության առաջին կարգի վաստակավոր պետական խորհրդական։

## Կենսագրություն
Ռոման Ստարովոյտը ծնվել է 1972 թվականի հունվարի 20-ին Կուրսկ քաղաքում։ Հայրը՝ Վլադիմիր Ալեքսանդրովիչ Ստարովոյտը, աշխատել է Կուրսկի ատոմակայանում։ 1974 թվականին նրան տեղափոխել են Լենինգրադի մարզի Սոսնովի Բոր քաղաքի ատոմակայան։  Ռոմանի մանկությոունն անցել է այդ քաղաքում։

1995 թվականին Ստարովոյտն ավարտել է Դմիտրի Ուստինովի անվան Բալթյան «Վոյնմեխ» պետական տեխնիկական համալսարանը՝ «Իմպուլսային ջերմային մեքենաներ» մասնագիտությամբ։ 2008 թվականին ավարտել է Հյուսիսարևմտյան կառավարման ակադեմիան՝ «Պետական և տեղական ինքնակառավարում» մասնագիտությամբ։

2012 թվականին Ռուսաստանի Դաշնության Ներքին գործերի նախարարության Մոսկվայի համալսարանում պաշտպանել է մանկավարժական գիտությունների թեկնածուի աստիճանի հայցման ատենախոսություն, թեման՝ «Ձմեռային պոլիատլոնում մարզիկների պատրաստման նորարարական մեթոդիկան»։ 

2019 թվականին ավարտել է Ռուսաստանի նախագահին առընթեր Ռուսաստանի ժողովրդական տնտեսության և Հանրային ծառայության ակադեմիայի Պետական կառավարման բարձր դպրոցի ղեկավար կադրերի ռեզերվի զարգացման ծրագրի ուսուցումը։

1995 թվականին Ռոման Ստարովոյտը եղել է «Տարածաշրջանային ներդրումային գործակալություն» ԲԲԸ գործադիր տնօրենը։ 1995-2001 թվականներին եղել է «ՆՊՖ Պրոմիշլեննի» ակտիվների կառավարման ընկերության գլխավոր տնօրենը։ 2002-2005 թվականներին եղել է «Ստրոյինվեստ» շինարարական ընկերության սեփականատերը և գլխավոր տնօրենը։

2005-2007 թվականներին Ռոման Ստարովոյտը զբաղեցրել է Սանկտ Պետերբուրգի կառավարության ներդրումների և ռազմավարական նախագծերի կոմիտեի ներդրողների հետ աշխատանքի բաժնի ղեկավարի պաշտոնը։ 2007-2010 թվականներին եղել է Սանկտ Պետերբուրգի կառավարության ներդրումների և ռազմավարական նախագծերի կոմիտեի նախագահի առաջին տեղակալը։ 2010 թվականից մինչև 2012 թվականը՝ Ռուսաստանի Դաշնության կառավարության աշխատակազմի արդյունաբերության և ենթակառուցվածքների դեպարտամենտի փոխտնօրեն։

2012 թվականի նոյեմբերի 22-ից եղել է Դաշնային ավտոճանապարհային գործակալության (Ռոսավտոդոր) ղեկավար։ 2018 թվականի սեպտեմբերի 27-ից մինչև հոկտեմբերի 15-ը զբաղեցրել է Ռուսաստանի տրանսպորտի փոխնախարարի պաշտոնը։

2018 թվականի հոկտեմբերի 11-ին, Ալեքսանդր Միխայլովի հրաժարականից հետո, Ռոման Ստարավոյտը նշանակվել է Կուրսկի մարզի նահանգապետի ժամանակավոր պաշտոնակատար։ 2019 թվականի ապրիլի 4-ին անկուսակցական Ռոման Ստարավոյտը ներկայացրել է իր թեկնածությունը «Միասնական Ռուսաստան» կուսակցության նախնական ընտրություններին՝ որպես նահանգապետի թեկնածու առաջադրվելու նպատակով։ Ընտրությունները նախատեսված էին 2019 թվականի սեպտեմբերի 8-ին։ «Միասնական Ռուսաստան» կուսակցության Կուրսկի մարզային մասնաճյուղում գաղտնի քվեարկության ժամանակ 257 պատվիրակներից 229-ը քվեարկել են Ստարովոյտի օգտին: Հունիսին կուսակցությունը նրան պաշտոնապես առաջադրել է որպես նահանգապետի թեկնածու։ Նա արագ հավաքել է գրանցման համար անհրաժեշտ ստորագրությունները, որոնք մարզային ընտրական հանձնաժողովը ճանաչել է վավեր։ Հուլիսի 19-ին նա գրանցվել է որպես «Միասնական Ռուսաստան» կուսակցության թեկնածու, չնայած նա կուսակցության անդամ չէր։  2019 թվականի սեպտեմբերի 8-ին կայացած ընտրություններում Ռոման Ստարավոյտը հավաքել է ձայների 81,07 %-ը՝ 41,56 % մասնակցության պայմաններում և հինգ տարի ժամկետով ընտրվել Կուրսկի մարզի նահանգապետ։ 

2020 թվականի նոյեմբերի 9-ին նա միացել է ««Միասնական Ռուսաստան» կուսակցությանը, նույն  թվականի դեկտեմբերի 21-ին ընդգրկվել է Ռուսաստանի Դաշնության Պետական խորհրդի նախագահության կազմում։

Ռոման Ստարովոյտի նահանգապետի լիազորություններն ավարտվել են 2024 թվականի մայիսի 14-ին։

Եղել է Հարավարևմտյան պետական ​​համալսարանի տնտեսական անվտանգության և հարկման ամբիոնի դոցենտ։

2024 թվականի մայիսի 11-ին Ռուսաստանի Դաշնության Կառավարության նախագահ Միխայիլ Միշուստինը առաջարկել է Ռոման Ստարովոյտի թեկնածությունը Ռուսաստանի տրանսպորտի նախարարի պաշտոնում: Մայիսի 14-ին Ռուսաստանի Դաշնության Պետական դուման հաստատել է նրան որպես տրանսպորտի նախարար։ Նույն օրը Ռուսաստանի Դաշնության նախագահի Վլադիմիր Պուտինի հրամանագրով Ստարավոյտը նշանակվել է այդ պաշտոնում։

2025 թվականի հուլիսի 7-ին Ռոման Ստարովոյտն ազատվել է Ռուսաստանի տրանսպորտի նախարարի պաշտոնից։

## Մահ
2025 թվականի հուլիսի 7-ի առավոտյան, երբ հրապարակվել է նրա ազատման մասին հրամանագիրը, Ռոման Ստարավոյտը ժամանել է Ռուսաստանի Դաշնության տրանսպորտի նախարարություն, հրաժեշտ է տվել նախկին որոշ ենթակաների և, ամենայն հավանականությամբ, իր աշխատասենյակի պահարանից վերցրել է զենքը։ Դրանից հետո նա անձնական «Տեսլա» մակնիշի մեքենայով մեկնել է Մալևիչի զբոսայգի, որը գտնվում է Օդինցովոյի քաղաքային շրջանի Ռազդոր գյուղի մոտակայքում։

Ռոման Ստարավոյտի դին հայտնաբերվել է նույն օրը՝ ժամը 15:00-ի սահմաններում, զբոսայգում։ Նախնական տվյալներով՝ մահվան պատճառ է հանդիսացել կրակոցը՝ նրա անձնական պարգևատրված «Glock» տեսակի ատրճանակից, որը գտնվել է դիակի կողքին։ Մարմինը ճանաչել է Ստարովոյտի օգնականը, որի հետ, որոշ տեղեկությունների համաձայն, վերջին շրջանում բնակվել է նա։  Ինքնասպանության հավանական պատճառ է համարվել Կուրսկի շրջանում պաշտպանական կառույցների շինարարության ընթացքում կատարված կաշառակերության և յուրացման հետաքննությունը, որոնց հետ Ստարավոյտը կարող էր առնչություն ունենալ՝ որպես այդ մարզի նախկին նահանգապետ։

Հրաժեշտի արարողությունը տեղի է ունեցել հուլիսի 10-ին Մոսկվայի Կենտրոնական կլինիկական հիվանդանոցում, հուղարկավորությունը՝ հուլիսի 11-ին, Սանկտ Պետերբուրգի Սմոլենսկոե գերեզմանատանը։

## Պարգևներ
*Ալեքսանդր Նևսկու շքանշան (2017)
*Պատվո շքանշան (2014)
*Բարեկամության շքանշան (2020)
*Ռուսաստանի Դաշնության նախագահի պատվոգիր
*Ռուսաստանի Դաշնության նախագահի շնորհակալագիր (2012թ):

## Անձնական կյանք
Ամուսնալուծվել է 2022 թվականին, մեծացրել է երկու դուստր։ Մոսկվայի չորս միջազգային մարաթոնների մասնակից է եղել, զբաղվել է տրիատլոնով, 2018 թվականի հոկտեմբերի 7-ին 13 ժամ 33 րոպեում հաղթահարել է «Ironman» («Երկաթե մարդ») սուպերմարաթոնը՝ ներառյալ 3800 մետր լող, 180 կմ հեծանվավազք և 42 կմ վազքг։

## Միջազգային պատժամիջոցներ
2022 թվականի հուլիսից Ռոման Ստարավոյտը հայտնվել էր Միացյալ Թագավորության պատժամիջոցների ցանկում՝ Ռուսաստանի կողմից Ուկրաինա ներխուժմանը աջակցելու համար։ 

2022 թվականի օգոստոսի 19-ին Ստարավոյտն ընդգրկվել էր Կանադայի պատժամիջոցների ցանկում՝ որպես «ռեժիմի մերձավոր համախոհ, որը մասնակցել է Ռուսաստանի ռեժիմի ագրեսիային Ուկրաինայի դեմ»։

2022 թվականի դեկտեմբերի 15-ին նա ընդգրկվել է ԱՄՆ-ի պատժամիջոցների ցանկում՝ «բնակչությանը պատերազմի կոչ անելու համար՝ ի պատասխան Ռուսաստանի վերջին մոբիլիզացիոն հրամանի»։ 

2022 թվականի հոկտեմբերի 19-ին Ուկրաինան ևս պատժամիջոցներ էր սահմանել նրա դեմ՝ որպես «պետական մարմնի ղեկավար, որը աջակցել, խրախուսել կամ հրապարակայնորեն հավանություն է տվել Ռուսաստանի քաղաքականությանը, որը ուղղված է Ուկրաինայում ռազմական գործողությունների իրականացմանը և խաղաղ բնակչության նկատմամբ ցեղասպանությանը»։

Նմանատիպ պատճառներով նա ընդրկվել է նաև Ավստրալիայի և Նոր Զելանդիայի պատժամիջոցների տակ։

## Ծանոթագրություններ

## Արտաքին հղումներ
*ՌԴ Տրանսպորտի նախկին նախարար Ռոման Ստարովոյտն ինքնասպան է եղել

Կատեգորիա:21-րդ դարի քաղաքական գործիչներ
Կատեգորիա:Ինքնասպաններ
Կատեգորիա:Հրաձգային զենքից մահացածներ
Կատեգորիա:Ռուս ճարտարագետներ
Կատեգորիա:Ռուսաստանի նախարարներ
Կատեգորիա:Ռուսաստանի քաղաքական գործիչներ